**Press release** 19. 9. 2022

# DACHSER doručuje do centra Mníchova s nulovými emisiami

**DACHSER zavádza v hlavnom meste Bavorska doručovanie bez emisií. Vo vybraných častiach mesta bude poskytovateľ logistických služieb doručovať všetky zásielky a prepravovať bežný náklad s nulovými emisiami. Tieto dodávky budú zabezpečovať vozidlá FUSO eCanter.**

Prvým krokom bude zásobovanie firiem a súkromných príjemcov v oblasti so smerovacím číslom 80539 výhradne plne elektrickým nákladným vozidlom FUSO eCanter. Zavedenie tohto typu zásobovania je naplánované na september 2022. Ďalšie dve tieto vozidlá by mali pribudnúť na začiatku roka 2023. Doručovanie bez emisií spoločnosti DACHSER v Mníchove sa môže následne rozšíriť o oblasti s poštovým smerovacím číslom 80331 a 80333, čím vznikne celková doručovacia zóna s nulovými emisiami s rozlohou približne 1,6 km2 v oblasti rušných ulíc Tor, Stachus, Odeonsplatz, Theresienstrasse a Maximilianstrasse. *"Blízkosť mníchovskej pobočky spoločnosti DACHSER k centru mesta je optimálnym predpokladom pre prevádzku plne elektrických nákladných vozidiel. Dodávky s tichými, elektricky poháňanými 7,5 tonovými nákladnými vozidlami prispievajú k zlepšeniu kvality ovzdušia a kvality života v meste,"* hovorí Ingo Zimmermann, prevádzkový riaditeľ mníchovskej pobočky.

**Mobilita bez emisií šetrná k životnému prostrediu**

Koncept udržateľnej mestskej logistiky DACHSER Emission-Free Delivery je založený na modulárnej sade nástrojov pre doručovanie do centra mesta. Na jeho základe sa používajú dodávky a nákladné automobily s akumulátorovým pohonom a nákladné kolesá s elektrickým pohonom, ktoré sú prispôsobené miestnym požiadavkám. Tieto vozidlá s nulovými emisiami určujú štandard pre doručovanie vo vymedzenej oblasti centra mesta. To znamená, že sa na mieste nevypúšťajú žiadne látky znečisťujúce ovzdušie ani skleníkové plyny. Okrem toho dochádza k zníženiu hlukových emisií.

Mníchov je popri Stuttgarte a Freiburgu tretím nemeckým mestom, ktoré využíva dodávky bez emisií na doručovanie do centra mesta – čoskoro budú nasledovať Berlín a Hamburg. Okrem toho je DACHSER Emission-Free Delivery zavedené v Osle, Prahe, Štrasburgu, Paríži, Madride, Porte a od septembra aj v Kodani.

**Súčasť dlhodobej stratégie ochrany klímy**

DACHSER Emission-Free Delivery je súčasťou dlhodobej stratégie poskytovateľa logistických služieb v oblasti ochrany klímy. V záujme dosiahnutia cieľov Parížskej dohody presadzuje spoločnosť DACHSER spoločne so zákazníkmi a partnermi transformáciu logistiky smerom k technológiám s nízkymi až nulovými emisiami. Medzi opatrenia patrí prestavba vozového parku na vozidlá s nulovými emisiami alebo zvýšenie kvóty zelenej energie na 100 % tým, že bude odoberať iba elektrinu vyrobenú z obnoviteľných zdrojov. Okrem toho bude DACHSER v rámci pilotných projektov presadzovať vývoj a testovanie nákladných vozidiel s technológiou vodíkových palivových článkov.

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 5 pobočiek, v ktorých pracuje pres 200 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 30 600 ľudí v 399 pobočkách po celom svete. Za rok 2018 zrealizoval cca 83,7 miliónov zásielok s hmotnosťou 41,3 miliónov ton. Celkový obrat koncernu DACHSER v roku 2018 predstavoval 5,6 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**DACHSER Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk